text: Esbjerg jubler over et point i Aarhus
  23 juli 2012 kl. 20.15
  Det var vigtigt for oprykkerne at komme på tavlen mod AGF, og det lykkedes i en tæt 0-0 kamp.
  Skulle opgøret have haft en vinder, skulle det have været AGF. Hjemmeholdet dominerede og spillede bedst i mandagskampen, men Esbjerg havde også sine chancer.
  Alligevel var vestjyderne glade for at komme på tavlen efter nederlag i premiererunden mod Silkeborg i sidste uge.
  Det erkender midtbaneslideren Mikkel Vendelbo:
  - Alt i alt er vi godt tilfredse med uafgjort. Vi havde snakket om, at vi ikke skulle ud og jagte tre point helt vanvittigt og hovedløst. Nu er vi på tavlen, og så må vi se, siger han.
  Esbjergenseren påpeger dog også, at Esbjerg havde et par gode chancer - og en enkelt på stolpen.
  - Til sidst brændte det på i begge ender, så det kunne have vippet til begge sider. Jeg synes, det er et fair resultat. Som kampen skred frem, kunne vi være tilfredse med uafgjort, mener Mikkel Vendelbo.
  Esbjergs cheftræner, Jess Thorup, er enig:
  - Det var vigtigt for os at få slettet nullet i tabellen. Det var hovedmålet for den her kamp, erkender han.
  Han ærgrer sig dog også over, at AGF styrede begivenhederne:
  - Vi bliver ikke så farlige, som vi havde håbet på, men det var godt for holdet at spille til nul. Det giver en tro på, at det kan lade sig gøre. Vi har vist, at vi kan være med, fastslår Jess Thorup.
  